Forslag til RÅDETS AFGØRELSE af . . .

om Fællesskabets holdning i associeringsrådet vedrørende Bulgariens deltagelse i Fællesskabets programmer på områderne sundhed og socialpolitik (98/C 185/01) KOM(1998) 263 endelig udg. - 98/0153 (CNS)

(Forelagt af Kommissionen den 7. maj 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129 sammenholdt med artikel 228, stk. 3, første afsnit,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

I kraft af Rådets og Kommissionens afgørelse af 4. december 1995 er der indgået en tillægsprotokol til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Bulgarien på den anden side;

i henhold til artikel 1 i tillægsprotokollen kan Bulgarien deltage i Fællesskabets rammeprogrammer, særprogrammer, projekter eller andre foranstaltninger, bl.a. på områderne sundhed og socialpolitik, og i henhold til artikel 2 træffer associeringsrådet beslutning om de vilkår og betingelser, der skal gælde for Bulgariens deltagelse i de i artikel 1 nævnte aktiviteter;

I henhold til Europa-Parlamentets og Rådets afgørelse nr. 646/96/EF af 29. marts 1996 om en handlingsplan for kræftbekæmpelse som led i indsatsen inden for folkesundhed (1996-2000) (1), særlig artikel 6, stk. 2, og Europa-Parlamentets og Rådets afgørelse nr. 647/96/EF af 29. marts 1996 om vedtagelse af et EF-handlingsprogram vedrørende forebyggelse af AIDS og visse andre smitsomme sygdomme som led i indsatsen inden for folkesundhed (1996-2000) (2), særlig artikel 6, stk. 2, skal disse programmer være åbne for deltagelse af de associerede lande i Central- og Østeuropa på de vilkår, der er fastsat i tillægsprotokollerne til associeringsaftalerne vedrørende deltagelse i fællesskabsprogrammer -

TRUFFET FØLGENDE AFGØRELSE:

Den holdning, der bør indtages af Fællesskabet i det associeringsråd, der er oprettet i kraft af Europaaftalen mellem De Europæiske Fællesskaber og deres medlemsstater på den ene side og Bulgarien på den anden side, vedrørende Bulgariens deltagelse i Fællesskabets programmer på områderne sundhed og socialpolitik, er den, der er angivet i vedlagte udkast til associeringsrådets afgørelse.

Udfærdiget i . . .

På Rådets vegne

. . .

(1) EFT L 95 af 16.4.1996, s. 9.

(2) EFT L 95 af 16.4.1996, s. 16.

Udkast til AFGØRELSE Nr. . . ./98 TRUFFET AF ASSOCIERINGSRÅDET EF-BULGARIEN den . . . om fastlæggelse af vilkårene og betingelserne for Bulgariens deltagelse i fællesskabsprogrammer på områderne sundhed og socialpolitik

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Bulgarien på den anden side (1),

under henvisning til tillægsprotokollen til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Bulgarien på den anden side vedrørende Bulgariens deltagelse i Fællesskabets programmer (2), særlig artikel 1 og 2, og

ud fra følgende betragtninger:

I henhold til artikel 1 i tillægsprotokollen kan Bulgarien deltage i Fællesskabets rammeprogrammer, særprogrammer, projekter eller andre foranstaltninger, bl.a. på områderne sundhed og socialpolitik;

i henhold til artikel 2 i nævnte tillægsprotokol skal vilkårene og betingelserne for Bulgariens deltagelse i de i artikel 1 nævnte aktiviteter fastlægges af associeringsrådet -

TRUFFET FØLGENDE AFGØRELSE:

Artikel 1

Bulgarien deltager i Det Europæiske Fællesskabs programmer for kræftbekæmpelse og forebyggelse af AIDS og andre smitsomme sygdomme i henhold til de vilkår og betingelser, der er fastsat i bilag I og II, som udgør en integrerende del af denne afgørelse.

Artikel 2

Denne afgørelse finder anvendelse indtil den 31. december 2000.

Artikel 3

Denne afgørelse træder i kraft den første dag i måneden efter dens vedtagelse.

Udfærdiget i . . .

På associeringsrådets vegne

. . .

Formand

(1) EFT L 358 af 31.12.1994.

(2) EFT L 317 af 30.12.1995.

BILAG I

VILKÅR OG BETINGELSER FOR BULGARIENS DELTAGELSE I PROGRAMMERNE FOR KRÆFTBEKÆMPELSE OG FOREBYGGELSE AF AIDS OG ANDRE SMITSOMME SYGDOMME

1. Bulgarien deltager i alle aktiviteter under programmerne for kræftbekæmpelse og forebyggelse af AIDS og andre smitsomme sygdomme, i det følgende benævnt »programmerne«, i overensstemmelse med målene, kriterierne, procedurerne og tidsplanerne i Europa-Parlamentets og Rådets afgørelse nr. 646/96/EF af 29. marts 1996 om en handlingsplan for kræftbekæmpelse som led i indsatsen inden for folkesundhed (1996-2000), særlig artikel 6, stk. 2, og Europa-Parlamentets og Rådets afgørelse nr. 647/96/EF af 29. marts 1996 om vedtagelse af et EF-handlingsprogram vedrørende forebyggelse af AIDS og visse andre smitsomme sygdomme som led i indsatsen inden for folkesundhed (1996-2000), særlig artikel 6, stk. 2, medmindre andet er fastsat i denne afgørelse.

2. Vilkårene og betingelserne for indgivelse, vurdering og udvælgelse af ansøgninger fra støtteberettigede institutioner, organisationer og enkeltpersoner i Bulgarien skal så vidt muligt svare til dem, der gælder Fællesskabets medlemsstater.

3. For at sikre programmernes fællesskabsdimension skal tværnationale projekter og aktiviteter, der foreslås af Bulgarien, omfatte et mindsteantal partnere fra Fællesskabets medlemsstater. Dette mindsteantal fastlægges i forbindelse med programmernes gennemførelse, idet der tages hensyn til arten af de forskellige aktiviteter, antallet af partnere i et bestemt projekt og antallet af lande, der deltager i programmerne.

4. Bulgarien indbetaler hvert år et bidrag til De Europæiske Fællesskabers almindelige budget til dækning af omkostningerne ved landets deltagelse i programmerne (se bilag II). Associeringsudvalget kan i fornødent omfang justere dette bidrag.

5. Fællesskabets medlemsstater og Bulgarien vil inden for rammerne af de eksisterende bestemmelser gøre alt, hvad der står i deres magt, for at fremme den frie bevægelighed og opholdet for personer, der er berettigede i henhold til programmerne, og som rejser mellem Bulgarien og Fællesskabets medlemsstater i forbindelse med deltagelse i aktiviteter, som er omfattet af denne afgørelse.

6. Uden at dette berører Kommissionens og Det Europæiske Fællesskabs Revisionsrets ansvar for overvågning og evaluering af programmerne i overensstemmelse med afgørelserne om programmerne for kræftbekæmpelse og forebyggelse af AIDS og andre smitsomme sygdomme (henholdsvis artikel 7 og 7), evalueres Bulgariens deltagelse i programmerne løbende på grundlag af et partnerskab mellem Bulgarien og Kommissionen for De Europæiske Fællesskaber. Bulgarien vil forelægge Kommissionen de fornødne rapporter og medvirke ved andre særlige aktiviteter, som Fællesskabet tager initiativ til i denne sammenhæng.

7. Uden at dette berører procedurerne i artikel 5 i afgørelsen om kræftbekæmpelse og artikel 5 i afgørelsen om forebyggelse af AIDS og andre smitsomme sygdomme, vil Bulgarien blive indbudt til koordinationsmøder om alle spørgsmål verdrørende gennemførelsen af denne afgørelse forud for de ordinære møder i programudvalgene. Kommissionen informerer Bulgarien om resultaterne af disse ordinære møder.

8. Det sprog, der anvendes i forbindelse med ansøgningsprocessen, kontrakter, rapporter, der skal indgives, og andre administrative arrangementer i forbindelse med programmet, skal være et af Fællesskabets officielle sprog.

BILAG II

BULGARIENS FINANSIELLE BIDRAG TIL KRÆFTBEKÆMPELSE OG FOREBYGGELSE AF AIDS OG ANDRE SMITSOMME SYGDOMME

1. Bulgariens finansielle bidrag omfatter:

- finansiel støtte fra programmerne til bulgarske deltagere

- supplerende administrative udgifter i tilknytning til Kommissionens styring af programmerne, der hidrører fra Bulgariens deltagelse.

2. For hvert regnskabsår må summen af tilskud og enhver anden økonomisk støtte, som bulgarske støttemodtagere opnår fra programmerne, ikke overstige det bidrag, som Bulgarien indbetaler, efter fradrag af de ekstra administrationsudgifter.

Hvis det bidrag, som Bulgarien har betalt til De Europæiske Fællesskabers almindelige budget, efter fradrag af de ekstra administrationsudgifter, viser sig at være større end summen af tilskud og anden økonomisk støtte, som bulgarske støttemodtagere opnår fra programmerne, fremfører Kommissionen saldoen til det følgende regnskabsår og trækker beløbet fra det følgende års bidrag. Hvis der stadig består en sådan saldo, når programmerne slutter, vil det pågældende beløb blive udbetalt til Bulgarien.

3. Kræftbekæmpelse

Bulgariens årlige bidrag er på 71 914 ECU fra 1998. Af dette beløb dækker 4 704 ECU de supplerende administrationsudgifter i forbindelse med Kommissionens forvaltning af programmet som følge af Bulgariens deltagelse.

4. Forebyggelse af AIDS og andre smitsomme sygdomme

Bulgariens årlige bidrag er på 55 319 ECU fra 1998. Af dette beløb dækker 3 619 ECU de supplerende administrationsudgifter i forbindelse med Kommissionens forvaltning af programmet som følge af Bulgariens deltagelse.

5. Finansforordningen vedrørende Fællesskabets almindelige budget finder også anvendelse på forvaltningen af bidraget fra Bulgarien.

Ved denne afgørelses ikrafttræden og i begyndelsen af hvert år sender Kommissionen Bulgarien en indkaldelse af midler svarende til landets bidrag til dækningen af udgifterne i henhold til denne afgørelse.

Dette bidrag vil blive udtrykt i ecu og skal indbetales til en af Kommissionens ecu-bankkonti.

Bulgarien indbetaler senest tre måneder efter, at indkaldelsen af midler er afsendt, sit bidrag til dækningen af de årlige udgifter i henhold til denne afgørelse i overensstemmelse med indkaldelsen af midler. Enhver forsinkelse ved betalingen af bidraget vil medføre, at Bulgarien skal betale renter af det udestående beløb fra forfaldsdagen. Rentesatsen svarer til den rente, der anvendes af Den Europæiske Fond for Monetært Samarbejde i den måned, der rummer forfaldsdagen, for operationer i ecu, forhøjet med 1,5 procentpoint.

6. Bulgarien betaler de supplerende administrative udgifter, der er omtalt under punkt 3 og 4, over landets nationale budget.

7. Af de resterende omkostninger ved deltagelsen i kræftbekæmpelsesprogrammet betaler Bulgarien via sit nationale budget 20 % (13 442 ECU) i 1998, 40 % (26 884 ECU) i 1999 og 60 % (40 326 ECU) i 2000.

De resterende 80 % (53 768 ECU) i 1998, 60 % (40 326 ECU) i 1999 og 40 % (26 884 ECU) i 2000 betales via Bulgariens årlige PHARE-tildeling efter de sædvanlige PHARE-programmeringsprocedurer.

Af de resterende omkostninger ved deltagelsen i programmet til forebyggelse af AIDS og andre smitsomme sygdomme betaler Bulgarien via sit nationale budget 20 % (10 340 ECU) i 1998, 40 % (20 680 ECU) i 1999 og 60 % (31 020 ECU) i 2000.

De resterende 80 % (41 360 ECU) i 1998, 60 % (31 020 ECU) i 1999 og 40 % (20 680 ECU) i 2000 betales via Bulgariens årlige PHARE-tildeling efter de sædvanlige PHARE-programmeringsprocedurer.